****

**קווים מנחים לכתיבה מחקרית**

**עבור פרויקט הגמר במב"ל**

**פרופ' יוסי בן ארצי וד"ר דורון נבות**

**אוקטובר 2019**

הקדמת המחברים

בחוברת זו רוכזו עקרונות ומספר כללים לכתיבת פרויקט הגמר במסגרת מב"ל. החוברת נועדה לסייע לכתוב עבודה כמקובל באקדמיה, ובה בעת, להתחשב במסגרת הייחודית בה היא נכתבת. כפי שכבר למדנו ונלמד בקורסים השונים, חקר האדם, החברה והרוח אינו מדע מדויק. בהתאם, קיימים הבדלים בשיטות הכתיבה המדעית, והבדלים בסוגיות טכניות כגון כללי ציטוט.

לפיכך, החוברת מתייחסת מעת לעת לשתי שיטות עיקריות – אחת המקובלת במדעי הרוח, והשנייה, במדעי החברה. לצד זאת, אנו מדגישים כי חיוני שהמשתתפים יסכמו עם המדריך האקדמי שלהם לגבי שיטת הכתיבה. בסופו של דבר, הגורם שמנחה את העבודה ובוחן אותה הוא גם הגורם הראשון שעליכם להתחשב בו בכתיבה.

**מבנה פרויקט הגמר**

פרויקט הגמר כולל מספר חלקים והוא יוגש בסדר המקובל בעבודה מחקרית אקדמית. כל נדבך שמרכיב את העבודה (שער, תוכן עניינים, מבוא וכדומה), נפתח בעמוד חדש. אלה החלקים המקובלים, עליהם נפרט מיד בהמשך:

* שער
* הקדמה
* תקציר
* תוכן העניינים
* מבוא
* סקירת ספרות ומסגרת מושגית/תיאורטית
* רקע אמפירי
* ממצאים
* דיון וסיכום
* רשימת מקורות
* נספחים

**שער העבודה**

זהו נדבך פורמלי, והוא צריך להופיע בכל עבודה שתגישו במסגרת המב"ל למעט דוחות קריאה קצרים. דף השער יכלול את המרכיבים הבאים: שם המוסד - מב"ל, נושא העבודה, שם המנחה האקדמי, שם המגיש, ת.ז. של המגיש ותאריך ההגשה

(לספריה: נא לצרף דוגמה של שער).

**הקדמה**

בנדבך זה אתם מוזמנים לכתוב משהו אישי בסגנון חופשי יותר הנוגע לעבודה, ובכלל זה, מה הניע אתכם לחקור את הנושא ולהודות למי שסייע לכם בכתיבה ובמחקר. על פי רוב ההקדמה גם כוללת התייחסות אישית לנושא המחקר ולתהליך ביצוע המחקר, ובכלל זה, קשיים או חוויות יוצאות דופן במהלך המחקר והכתיבה. לרוב מדובר בחלק קצר יחסית, בין חצי עמוד לשלושה עמודים.

**תקציר**

חלק זה מציג בקצרה את כל העבודה – ובכלל זה, ממצאי העבודה והמסקנות העולות ממנה. הוא נועד לאפשר לקורא לקבל מושג על העבודה גם אם לא קרא אותה או לא יקרא אותה. חלק זה נועד לאפשר להקל על מלאכת השיפוט, מיון העבודה וכדומה. היקפו לא יעלה על 5% מהיקף העבודה.

**תוכן העניינים**

תוכן העניינים הוא נדבך פורמלי נוסף. הוא כולל ציון של כל החלקים (הפרקים ותתי הפרקים) המרכיבים את העבודה, ובכלל זה המבוא, סקירת הספרות והמסגרת המושגית, הפרק שכולל את הממצאים, פרק הדיון, רשימת מקורות ונספחים. תוכן העניינים כולל ציון מספרי עמודים, בהתאם לעמודים בהם הפרקים השונים מופיעים בעבודה. דוגמה לתוכן העניינים בהמשך (כאן/בעמוד הבא להוסיף דוגמה של תוכן העניינים).

**המבוא**

בפרק זה המשתתפים מציגים את נושא העבודה, מטרתו, השאלה או הסוגיה הספציפית שמנחה את העבודה, וכן, הצגה תמציתית וקצרה של החלקים השונים, ובפרט, את האופן בו בכוונתם לחקור את הסוגיה. נהוג לכתוב את המבוא בשלבים שונים של העבודה לפני שהוא מקבל את צורתו הסופית. בהתחלה, כתיבת המבוא נועדה למשתתפים – היא מהווה עבורם מצפן ומבהירה להם מה בכוונתם לחקור וכיצד. בסוף, בשלב ההגשה, המבוא משמש בעיקר את הקוראים.

על-פי רוב המבוא כולל ארבעה חלקים.

* בחלק הראשון ישנה התייחסות כללית לנושא המחקר, ובכלל זה, פסקה כללית יותר או דוגמה שממחישה את אקטואליות הסוגיה הנחקרת, והבהרה של מטרתו.
* בחלק השני של המבוא מוצגות סוגיות מחקריות ספציפיות יותר, בהן, שאלת המחקר והשערת המחקר (במידה ויש), וכן, המסגרת התיאורטית שבאמצעותה התגבשה השערת המחקר. השערת המחקר, נדגיש, היא התשובה הזמנית של המשתתפים לשאלה שהם שואלים; אפשר להסתכל על איסוף הממצאים כניסיון לבחון האם התשובה הזמנית נכונה או לא.
* בחלק השלישי של המבוא מוצג מערך המחקר. בחלק זה מוצג האופן בו הסוגיה נבחנת בצורה אמפירית, ובכלל זה, הגדרה ברורה של התופעה הנבחנת. במידה ונכתבת עבודה בסגנון של מדעי החברה, המשתתפים יציגו הגדרה ברורה של הגורם המסביר (בשפה המתודולוגית של מדעי החברה – "המשתנה הבלתי תלוי"), ושל התופעה המוסברת ונבחנת (או כפי שהיא מכונה במדעי החברה "המשתנה התלוי"). כמו כן, המשתתפים מבהירים איזה צעדים מעשיים ננקטו כדי לאסוף ממצאים. לדוגמה, ראיונות עם בכירים, בחינה של מסמכים רשמיים, ניתוח דפי פייסבוק ובחינה של אתרי אינטרנט.
* בחלק הרביעי, בו גם מסתיים המבוא, המשתתפים כותבים בקיצור נמרץ את מה שיוצג בהמשך העבודה. חלק זה מנוסח לרוב בצורה הבא: "מבנה הפרויקט כדלקמן. בפרק הבא נציג את סקירת הספרות, ונראה כי הסוגיה טופלה רק במסגרת גישה תרבותית. בהמשך, נציג...".

**סקירת ספרות ומסגרת מושגית**

פרק זה כולל שני חלקים עיקריים השלובים זה בזה. בתחילה המשתתפים מציגים את עיקרי המחקרים שנכתבו בסוגיה שעומדת במרכז פרויקט הגמר, תוך שימת דגש על הפרדיגמה והתיאוריה הכללית ששמשה את המחקרים המוצגים. לדוגמה, אם העבודה עוסקת בהרתעה הישראלית במאה העשרים ואחת, המשתתפים יציינו הן את המחקרים הבולטים שפורסמו, והן את העובדה שנכתבו מתוך גישה ריאליסטית/ליברלית/אחרת. יש להדגיש שמטרת סקירת הספרות איננה להציג את **כל** מה שנכתב בנושא, אלא את הטענות המרכזיות שהוצגו ביחס לשאלה או מטרת המחקר. הסקירה מסתיימת בכך שהמשתתפים מבהירים באיזו טענה/מחקר הם מתכוונים להשתמש, ואם הם מתכוונים להציע חידוש תיאורטי, עליהם להסביר איזה חסרונות הם מצאו בהסברים הקיימים. בסקירת הספרות יש להתייחס למחקרים בעלי אופי אקדמי או מוסדי, אשר עברו ביקורת או שיפוט מדעי, ולא למקורות בתקשורת או בספרות משנית, כגון ספרי לימוד, זיכרונות וכדומה. בחלק השני של פרק זה המשתתפים מציגים את המסגרת המושגית שתשמש אותם בהמשך המחקר. מסגרת זו מבהירה לא רק את הגדרת המשתנים אלא גם את ההסבר המוצע לתופעה הנחקרת.

**רקע אמפירי**

בחלק זה המשתתפים מציגים את הרקע הרלבנטי להבנת מושא המחקר, **בלי** להציג את הממצאים שאספו (אותם יציגו בפרק הבא). חלק זה מבוסס לחלוטין על מקורות משניים. את המידע והניתוחים שבגוף העבודה יש לעגן במקורות עליהם הסתמכו המשתתפים, תוך ציון מדויק של המקורות בהתאם לכללי הציטוט האקדמיים (ראו נייר נפרד) – ובכלל זה, מספרי העמודים של הספר או המאמר. נבהיר כי האופן שבו מוצג הרקע האמפירי קשור למסגרת המושגית שנבחרה. כלומר, הרקע איננו ניטרלי. הוא נבחר בהתאם להיגיון המארגן שמופיע במסגרת המושגית. אם, לדוגמה, העבודה עוסקת באלימות במגזר הערבי, אזי המשתתפים יתייחסו ברקע האמפירי למעמד הערבים בישראל ולתופעת האלימות במגזר, בלי לפרט את החומר שאספו בראיונות, מסמכים וכדומה. יחד עם זאת, אם המסגרת המושגית מציעה הסבר כלכלי ולא תרבותי לתופעת האלימות, הרקע האמפירי יכלול משתנים כלכליים ולא רק או בעיקר משתנים תרבותיים.

**ממצאים**

פרק זה מציג את המידע שאספו המשתתפים לטובת פרויקט הגמר. הפרק מתחיל מהמקום בו הסתיים הרקע האמפירי, אף כי תתכן חפיפה מסוימת בין תחילתו של פרק זה לסופו של הקודם. הפרק כולל מידע או ממצאים שלא פורסמו במסגרת עבודה אקדמית או באופן מחקרי, ובמקרים מסוימים, הוא כולל מידע שלא פורסם עד כה בשום במה אקדמית או אחרת. אם, לדוגמה, הפרויקט מבוסס על ראיונות עם בכירים שהמשתתפים ערכו בעצמם, פה הם יוצגו. אם, כדוגמה נוספת, העבודה מנתחת אתרי תוכן של גורמי ביטחון, הם יוצגו כאן. יחד עם זאת, הממצאים מאורגנים בהתאם למסגרת המושגית.

**דיון וסיכום**

פרק זה חותם את העבודה, תוך כדי חזרה על עיקריה ומענה לשאלות ולהשערות שהוצגו במבוא העבודה ונידונו במהלכה. הסיכום אמור לכלול את עיקרי העובדות והמסקנות שעלו מתוך פרק הממצאים ואת משמעויותיהן מנקודת מבט רחבה יותר – זו שמוצגת כמטרת המחקר. במסגרת הדיון והמסקנות, המשתתפים מתבקשים לכתוב באיזו מידה השערת המחקר אוששה או לא, ומה המסקנה שלהם מכך. בשלב זה יש מקום להביע את דעתכם האישית על כלל העבודה, ובכלל זה, מה למדתם על המסגרת המושגית, ומה כדאי לחקור יותר לעומק בהקשר של נושא המחקר.

**רשימת המקורות**

רשימת המקורות תכלול אך ורק את המקורות בהם נעשה שימוש בעבודה, ואת כול העבודות המוזכרות (כגון, עיתון או ארכיון) (לגבי אופן רשימת מקורות – ראו נייר נפרד).

**נספחים**

הנספחים מופיעים בסוף העבודה ומטרתם להוסיף מידע שעשוי לסייע להבין את המחקר, אך לא היה מקום להציגו בפירוט בעבודה עצמה. לא בכל עבודה יש נספחים, אך במידה ויש בעבודה כאלה, יש להתייחס אליהם גם בגוף העבודה. נספחים לדוגמא: טבלאות נתונים, איורים ומקורות גרפיים.